UDHËZIM

Nr.6, datë 3.8.2026
PËR  DISA SHTESA DHE NDRYSHIME NË UDHËZIMIN NR. 5627, DATË 18.11.2016, “PËR PËRCAKTIMIN E KRITEREVE, RREGULLAVE DHE DOKUMENTACIONIT PËR LËSHIMIN E LICENCAVE DHE CERTIFIKATAVE PËR USHTRIMIN E VEPRIMTARISË NË TRANSPORTIN RRUGOR TË UDHËTARËVE BRENDA VENDIT”, TË NDRYSHUAR
Në zbatim të nenit 102, pika 4, të Kushtetutës së Republikës së Shqipërisë, neneve 5 dhe 17, të ligjit nr. 8308, datë 18.3.1998, “Për transportet rrugore”, të ndryshuar; nenit 82, pika 1, nenit 83, pika 3, nenit 84, pika 4 dhe nenit 86, pika 5, të ligjit nr. 8378, datë 22.7.1998, “Kodi Rrugor i Republikës së Shqipërisë”, të ndryshuar dhe vendimit nr. 325, datë 19.3.2008 të Këshillit të Ministrave, “Për miratimin e rregullave për pranimin në veprimtarinë e subjektit të transportit rrugor të mallrave dhe të udhëtarëve, si dhe për njohjen e dokumenteve zyrtare, të caktuara për këta subjekte”, të ndryshuar,
UDHËZOJ:

Në udhëzimin nr. 5627, datë 18.11.2016 “Për përcaktimin e kritereve, rregullave dhe dokumentacionit për lëshimin e licencave dhe certifikatave për ushtrimin e veprimtarisë në transportin rrugor të udhëtarëve brenda vendit", të ndryshuar, bëhen shtesat dhe ndryshimet si më poshtë:
Neni 1
Në nenin 3, pas përkufizimit “Regjistri Elektronik Kombëtar”, të shtohet përkufizimi me këtë përmbajtje: 
““Sistemi elektronik e-Transport” është sistemi elektronik i dedikuar për administrimin e procedurave dhe të të dhënave që lidhen me ofrimin e shërbimeve në fushën e transportit ndërqytetës të udhëtarëve, i cili ndërvepron me portalin unik qeveritar e-Albania.”.
Neni 2

Në nenin 5, shtohet pika 6, me përmbajtje si më poshtë:
“6. Drejtoria e Përgjithshme e Shërbimeve të Transportit Rrugor, në cilësinë e administruesit të Regjistrit Elektronik Kombëtar (REK), më kërkesë të interesuarve lëshon, për të dhënat e administruara në këtë regjistër, vërtetime në formë elektronike mbi gjendjen dhe plotësimin e kushteve të regjistruara për subjektet e transportit rrugor ndërqytetës të udhëtarëve. Këto vërtetime kanë karakter informues dhe verifikues dhe nuk zëvendësojnë licencën, certifikatën e operimit apo autorizimet e parashikuara në legjislacionin në fuqi. Drejtori i Përgjithshëm Drejtorisë së Përgjithshme të Shërbimeve të Transportit Rrugor miraton modelin e vërtetimit”.”
Neni 3

Në nenin 6, në pikën 2, përpara fjalës “10 vjet” dhe “5 vjet” shtohet togfjalëshi “deri në”.
Neni 4
Në nenin 9, pika 1, ndryshon si më poshtë:
“1. Për marrjen e licencës në shërbimet e rregullta (qytetës dhe rrethqytetës), të rregullta të specializuara dhe vajtje-ardhje të transportit të udhëtarëve brenda vendit, aplikanti paraqitet pranë autoritetit përkatës të licencimit dhe, për shërbimin e rregullt në transportin ndërqytetës të udhëtarëve, aplikimi kryhet nëpërmjet portalit unik qeveritar e-Albania, bazuar në vendimin nr. 252, datë 29.4.2022 të Këshillit të Ministrave, “Për procedurat e ofrimit të shërbimeve on-line nga institucionet shërbimofruese dhe për metodologjinë e monitorimit e të kontrollit të veprimtarisë administrative të ofrimit të tyre”, me dokumentacionin shoqërues të mëposhtëm:”
Neni 5

1. Në nenin 9, në pikën 1.2, të shtohet shkronja “ë” me këtë përmbajtje:
“ë) Dokument të lëshuar nga subjekti i licencuar, që vërteton instalimin e pajisjes GPS (Sistemi Global i Pozicionimit), e cila është një pajisje elektronike që merr sinjale nga satelitët për të përcaktuar me saktësi vendndodhjen, shpejtësinë e lëvizjes dhe kohën e udhëtimit të autobusit, si dhe gjeneron dhe transmeton pandërprerë të dhëna të vendndodhjes së autobusit, në sistemin elektronik të monitorimit të autoritetit kompetent.”.
2. Në nenin 9, pas pikës 1.5, shtohet pika 1.6 me këtë përmbajtje:
“1.6. Rregulloren e udhëtimit, të hartuar nga subjekti transportues, në përputhje me udhëzimin nr. 1649, datë 16.08.1999, “Mbi plotësimin e disa kushteve të veçanta në transportin rrugor të udhëtarëve”, të ndryshuar, në të cilën përfshihen edhe dispozitat për të drejtat dhe detyrimet e udhëtarëve”.”
Neni 6
Në nenin 14, pas pikës 2, shtohet pika 2/1 me këtë përmbajtje:
“2/1 Subjekti transportues zbaton rregulloren e udhëtimit, e cila duhet të jetë e aksesueshme për udhëtarët në agjencitë e transportit, terminalet, në faqen zyrtare të internetit të subjektit dhe elemente të saj të rëndësishëm afishohen dukshëm brenda në autobus.”.
Neni 7

1. Subjektet e pajisura, me licencë dhe certifikata, para hyrjes në fuqi të këtij udhëzimi, përmbushin kërkesën e përcaktuar në shkronjën “ë” të pikës 1.2 të nenit 9, brenda datës 30 shtator 2026.

2. Kërkesat e përcaktuara në pikën 1.6 të nenit 9 dhe në pikën 2/1 të nenit 14, të këtij udhëzimi, përmbushen në momentin e rinovimit të licencës ose të certifikatës përkatëse.

Ky udhëzim hyn në fuqi pas botimit në Fletoren Zyrtare.
MINISTËR I INFRASTRUKTURËS DHE ENERGJISË
Enea Karakaçi
